

Datums skatāms laika zīmogā Nr. ĀNP/1-12-1/24/466

**Valsts kasei**

Iesniegšanai e-Pārskatu sistēmā

**Vadības ziņojums par konsolidēto Ādažu novada pašvaldības** **2023. gada** **pārskatu**

*Sagatavots pamatojoties uz*

*Ministru kabineta 2021. gada 28. septembra noteikumu Nr. 652 „Gada pārskata sagatavošanas kārtība” 6.1. apakšpunktu*

1. **Normatīvie akti, kas regulē iestādes pamatdarbību un galvenās funkcijas**

Ādažu novada pašvaldība (juridiskais nosaukums “Ādažu novada pašvaldība” (turpmāk - pašvaldība) dibināta 2021. gadā un veic ārējos normatīvajos aktos pašvaldībai noteikto funkciju un brīvprātīgo iniciatīvu izpildi ar iedzīvotāju vēlētas pārstāvniecības – domes starpniecību un nodrošina tās izpildvaras - iestāžu un institūciju darbību saskaņā ar pašvaldības 2023. gada 14. jūnija saistošajiem noteikumiem Nr. 18/2023 “Ādažu novada pašvaldības nolikums”.

**Pašvaldības būtiskākās funkcijas:**

* Organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai.
* Gādāt par pašvaldības administratīvās teritorijas labiekārtošanu un sanitāro tīrību,  pašvaldības īpašumā esošo ceļu būvniecību, uzturēšanu un pārvaldību, piedalīties sabiedriskās kārtības un drošības nodrošināšanā, tostarp izveidojot un finansējot pašvaldības policiju un veikt pasākumus civilās aizsardzības un katastrofu pārvaldīšanā, ugunsdrošības un ugunsdzēsības jomā.
* Gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību kā arī veikt darbu ar jaunatni.
* Sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.
* Gādāt par bērnu un aizgādnībā esošo personu tiesību un interešu aizsardzību, kā arī veikt civilstāvokļa aktu reģistrāciju.
* Saskaņā ar pašvaldības teritorijas plānojumu noteikt zemes izmantošanu un apbūvi, nodrošināt ar būvniecības procesu saistīta administratīvā procesa tiesiskumu un veicināt dabas kapitāla ilgtspējīgu pārvaldību un apsaimniekošanu, kā arī noteikt publiskā lietošanā esoša pašvaldības īpašuma izmantošanas kārtību, ja likumos nav noteikts citādi.
* Sekmēt saimniecisko darbību pašvaldības administratīvajā teritorijā un sniegt tai atbalstu izsniedzot atļaujas un licences komercdarbībai.

**2. Galvenie notikumi, kas ietekmēja pašvaldības darbību 2023. gadā**

Ādažu novadā reģistrēto iedzīvotāju skaits bija 24364 cilvēki (PMLP dati uz 01.01.2024.), un bija vērojams iedzīvotāju skaita pieaugums par 1.03 % (01.01.2023. – 23722), kas būtiski ietekmēja iedzīvotāju ienākuma nodokļa pieaugumu par 2 447 764 *euro*. Saņemtais iedzīvotāju ienākuma nodoklis pašvaldības budžetā 2023. gadā bija 30 345 932 *euro* (2022.g. – 27 898 168 *euro*).

**ES fondu 2014.-2020. gada plānošanas perioda projekti, kuru izpilde turpinājās 2023. gadā:**

* projekts “Novērst plūdu un krasta erozijas risku apdraudējumu Ādažu novadā, 1.daļa”, veicot Gaujas kreisā krasta stiprinājumu izbūvi kopumā par 2 909 689 *euro*. 2023. gadā tika pabeigti darbi 2 (no 3) posmos – RS 2 un RS 3;
* projekts “Pasākumi vietējās sabiedrības veselības veicināšanai Ādažu novada pašvaldības Ādažu pagastā”. Pieejamais finansējums 188 001 *euro*, tajā skaitā ESF līdzfinansējums 159 801 *euro* un valsts budžeta finansējums 28 200 *euro*. 2023. gadā tika organizēti 144 pasākumi, tajā skaitā 61 fizisko aktivitāšu un ritmikas nodarbība pirmsskolas vecuma bērniem, 7 atkarību izraisošu vielu un procesu izplatības mazināšanas nodarbības skolas vecuma bērniem, 14 garīgās veselības veicināšanas nodarbības skolas vecuma bērniem, 17 nodarbības seksuālās un reproduktīvās veselības veicināšanai skolas vecuma bērniem, 13 veselīga uztura lietošanas veicināšanas nodarbības skolēniem, 2 fiziskās aktivitātes veicinošas dienas nometnes skolas vecuma bērniem, 2 radošās darbnīcas garīgās veselības veicināšanai, 1 radošā darbnīca atkarību izraisošu vielu un procesu izplatības mazināšanai, 1 tematiskais vakars veselīga uztura lietošanas veicināšanai, 25 nūjošanas nodarbības pieaugušajiem 54+, 1 tematisks pasākums veselīga dzīvesveida veicināšanu pirmsskolas vecuma bērniem un ģimenes locekļiem “Mobilitātes diena”;
* projekts “Pasākumi vietējās sabiedrības veselības veicināšanai un slimību profilaksei Ādažu novada pašvaldības Carnikavas pagastā”. Pieejamais finansējums 117 962 *euro*, tajā skaitā ESF līdzfinansējums 100 268 *euro* un valsts budžeta finansējums 17 694 *euro*. 2022. gadā tika organizēti 168 pasākumi, tajā skaitā 2 veselības dienas, 2 veselības nedēļas skolā, 54 nūjošanas nodarbības pieaugušajiem un bērniem, 40 āra vingrošanas nodarbības pieaugušajiem, 70 vingrošanas nodarbības PII izglītojamajiem;
* LAD projekts “Auto stāvlaukuma un atpūtas vietu labiekārtojuma projektēšana un būvniecība Lilastē”. Kopējās plānotās izmaksas 397 476 *euro*, t.sk., Eiropas Jūrlietu un zivsaimniecības fonda finansējums 357 728 *euro*, pašvaldības finansējums 39 748 *euro*. Projekts paredz papildus vietu automašīnu novietošanai Lilastē izveidošanu, atpūtas vietu labiekārtojuma projektēšanu un izbūvi, kā arī glābšanas transporta nobrauktuves izveidošanu uz pludmali. Labiekārtojot teritoriju, izveidojot bērnu aktivitāšu laukumu un atpūtas zonu;
* EUCF projekts “Tehniski ekonomiskā pamatojuma “Atjaunojamo energoresursu izmantošana Ādažu novadā” izstrāde”. Eiropas Komisijas finansējums 60 000 *euro*. Projekta mērķis ir veicināt pāreju uz atjaunojamiem energoresursiem orientētu investīciju koncepciju pašvaldībā. Projekta ietvaros tiek izstrādāts tehniski ekonomiskais pamatojums;
* projekts Latvijas-Igaunijas Kopīgā militārā mantojuma tūrisma produkts (Est\_Lat 156) (projekta saīsinātais nosaukums *“Military Heritage”*). Projekts tiek īstenots ERAF “Interreg” Igaunijas-Latvijas Pārrobežu sadarbības programmas 2014.-2020. gadam ietvaros. Kopējās plānotās attiecināmās izmaksas 31 871 *euro* (100 %), t.sk. ERAF finansējums 27 090 *euro* (85 %), pašvaldības finansējums 4 781 *euro* (15 %). Projekta kopējais budžets 1 928 992 *euro*. Projekta partneru skaits 26. Projekta vadošais partneris ir Latvijas lauku tūrisma asociācija “Lauku Ceļotājs”.

**2023.gadā pašvaldība veica virkni svarīgu pasākumu tās efektivitātes paaugstināšanai**

* Īstenots projekts “Ādažu vidusskolas “B” korpusa siltināšana”. Projekta kopējās izmaksas 433 500 *euro*. Projekta ietvaros uzlabots Ādažu vidusskolas ēkas tehniskais stāvoklis energoefektivitātē, kas nodrošinās ievērojami mazākus siltuma zudumus, kas attiecīgi samazinās izdevumus par siltumenerģiju.
* Īstenots projekts “Carnikavas stadiona pārbūve”. Projekta kopējās izmaksas 1 774 703 *euro*. Projekta ietvaros uzlaboti skrejceliņi, uzstādītas moduļa tipa ģērbtuves, izbūvēta apgaismojuma sistēma kā arī uzstādītas pārvietojamās tribīnes, kas nodrošinās veselīgu dzīvesveidu drošā vidē, sakārtotu vidi izglītības kvartālā, veicinās sporta grupu rezultātu izaugsmi, kā arī nodrošinās daudzfunkcionālu telpu ikvienai iedzīvotāju grupai.
* Īstenots projekts “Primārās veselības aprūpes infrastruktūras izveidošana Garā iela 20, Carnikavas pagastā”. Projekta kopējās izmaksas 16 298 *euro* t.sk. ERAF finansējums 12 744.90 *euro*, valsts budžeta dotācija 1349.46 *euro*, kā arī pašvaldības finansējums 2 203.64 *euro*. Projekta ietvaros tika veikta telpu pielāgošana ģimenes ārstu prakses vajadzībām, kas nodrošinās kvalitatīvu veselības aprūpes pakalpojumu pieejamību iedzīvotājiem.
* Uzsākts darbs Eiropas Savienības atveseļošanās un noturības mehānisma (ANM) plāna komponentes Nr.1 “Klimata pārmaiņas un vides ilgtspēja” reformu un investīciju virziena 1.1. “Emisiju samazināšana transporta sektorā” reformas 1.1.1.r. “Rīgas metropoles areāla transporta sistēmas zaļināšana” investīcijas 1.1.1.3.i. “Pilnveidota veloceļu infrastruktūra” projekta “Maģistrālās veloceļu infrastruktūras būvniecība prioritārajā koridorā Rīga – Carnikava” izstrādei. Projekta rezultātā tiks izveidots maģistrālais veloceļš, savienojot Rīgu ar Carnikavas ciema centru (nepieciešams izbūvēt/atjaunot veloceļu aptuveni 11 km garumā). Noslēgts līgums par tehniski ekonomiskā pamatojuma izstrādi.
* Uzsākts darbs Eiropas Savienības ANM plāna komponentes Nr.1 “Klimata pārmaiņas un vides ilgtspēja” reformu un investīciju virziena 1.1. “Emisiju samazināšana transporta sektorā” reformas 1.1.1.r. “Rīgas metropoles areāla transporta sistēmas zaļināšana” investīcijas 1.1.1.2.i “Videi draudzīgi uzlabojumi Rīgas pilsētas sabiedriskā transporta sistēmā” projekta “Mobilitātes punkta infrastruktūras izveidošana Rīgas metropoles areālā – “Carnikava”” izstrādei. Projekta mērķis ir izveidot mobilitātes punktu Carnikavā, pie dzelzceļa stacijas, nodrošinot ērtu pāreju no privātā transporta (auto, velo) uz sabiedrisko transportu (autobuss, vilciens). Noslēgts līgums par tehniski ekonomiskā pamatojuma izstrādi.

**3. Būtiskākās pārmaiņas pašvaldības darbībā un to ietekme uz finanšu rezultātiem**

2023. gadā pašvaldības pamatbudžeta naudas **ieņēmumi kopā bija 48 693 039 *euro*** (2022. g. 44 600 084*euro*). Tika saņemti 5 aizņēmumu no Valsts kases 1 415 146 *euro* (2022. g. 8 666 363 *euro*).

Pašu ieņēmumus veidoja nodokļu ieņēmumi 33 753 737 *euro* (2022. g. 31 096 595 *euro*), nenodokļu ieņēmumi un transferti 12 699 859 *euro* (2022. g. 11 646 220 *euro*), kā arī ieņēmumi no maksas pakalpojumiem un ārvalstu finanšu palīdzības 2 239 443 *euro* (2022. g. 1 857 269 *euro*).

Iedzīvotāju ienākuma nodoklis budžeta ieņēmumu daļā bija 30 345 932 *euro* (2022. g. 27 898 168 *euro*). Ieņēmumi no nekustamā īpašuma nodokļa bija 3 332 419 *euro* (2023. g. 3 128 313 *euro*).

2023. gadā pašvaldības pamatbudžeta naudas **izdevumi bija** **44 361 363*****euro*** (2022. g. 48 035 435 *euro*), t.sk., izdevumi kredītu atmaksai 3 584 831 *euro* (2022. g. 3 176 303 *euro*).

Būtiskākie izdevumi sadalījumā pa sektoriem bija šādi:

* izglītībai – 20 069 860 *euro* (2022. g. 23 859 437 *euro*);
* pašvaldības teritoriju un mājokļu apsaimniekošanai 9 143 704 *euro* (2022. g. 9 824 953 *euro*);
* pašvaldību finanšu izlīdzināšanas fondam 4 687 057 *euro* (2022 .g. 5 905 466 *euro*);
* atpūtai, kultūrai un sportam 2 094 142 *euro* (2022. g. 2 065 536 *euro*);
* sociālajai aizsardzībai 3 286 806 *euro* (2022. g. 2 671 356 *euro*).

Saskaņā ar aizņēmumu atmaksu grafikiem no iepriekšējos gados saņemtajiem kredītlīdzekļiem, tika veiktas aizdevumu atmaksas valsts pamatbudžetā 3 584 831 *euro*.

Pašvaldība 2023. gadā ieguldīja kapitālsabiedrību kapitālā:

* 172 112 *euro* – mantiskais ieguldījums SIA „Ādažu Ūdens” pamatkapitālā, saskaņā ar domes 24.05.2023. lēmumu Nr. 191 ar mērķi nodot kapitālsabiedrībai sadzīves kanalizācijas sistēmu un ūdensapgādes sistēmu ieguldot Sabiedrības pamatkapitālā;
* 105 400 *euro* – mantiskais ieguldījums SIA „Ādažu Ūdens” pamatkapitālā, saskaņā ar domes 22.02.2023. lēmumu Nr. 79 ar mērķi – deleģēto funkciju izpildes nolūkā pašvaldības nekustamo īpašumu ūdensapgādes un sadzīves kanalizācijas sistēmas “Dailas”, Ādaži, Ādažu nov. ieguldīt Sabiedrības pamatkapitālā;
* 245 614 *euro* – mantiskais ieguldījums SIA „Ādažu Ūdens” pamatkapitālā, saskaņā ar domes 22.02.2023. lēmumu Nr. 79 ar mērķi – deleģēto funkciju izpildes nolūkā pašvaldības nekustamo īpašumu ūdensapgādes un sadzīves kanalizācijas sistēmas “Dailas skvērs”, Ādaži, Ādažu nov. ieguldīt Sabiedrības pamatkapitālā;
* 8 000 *euro* – mantiskais ieguldījums SIA „Ādažu Ūdens” pamatkapitālā, saskaņā ar domes 22.02.2023. lēmumu Nr. 49 ar mērķi – deleģēto funkciju izpildes nolūkā pašvaldības nekustamo īpašumu ūdensapgādes un sadzīves kanalizācijas sistēmas “Muižas attīrīšanas ietaises”, Ādaži, Ādažu novads ieguldīt Sabiedrības pamatkapitālā;
* 150 000 *euro* – finanšu līdzekļu ieguldījums SIA „Ādažu ūdens” pamatkapitālā, saskaņā ar pašvaldības domes 13.12.2023. lēmumu Nr. 464, ar mērķi – deleģēto funkciju pilnvērtīgai nodrošināšanai Stapriņu ciema pieslēgšanai Ādažu centralizētajai ūdensapgādes un kanalizācijas sistēmai nepieciešamībai ieguldīt Sabiedrības pamatkapitālā.

**4. Paredzamie notikumi, kas varētu būtiski ietekmēt pašvaldības darbību nākotnē**

Galvenais uzdevums 2024. gadā ir **realizēt pašvaldības infrastruktūras attīstības projektus** atbilstoši apstiprinātajam finansējumam un novada Attīstības programmai 2021.-2027. gadam, t.sk.:

* projekts *“LIFE BauhausingEurope”* - pašvaldības ēkas Pirmā iela 42A, Ādaži, Ādažu nov., atjaunošana un tās apkaimes pārveidošana;
* uzsākt vairākus nozīmīgus projektus mobilitātes un izglītības jomās - “Maģistrālās veloceļu infrastruktūras būvniecība prioritārajā koridorā Rīga–Carnikava”, “Mobilitātes punkta infrastruktūras izveidošana Rīgas metropoles areālā – “Carnikava””, kā arī jaunu izglītības iestāžu izbūve Ādažos.
* Atbilstoši Ādažu novada pašvaldības 2023.gada 28. septembra lēmumam, Nr.475 “Par Carnikavas pagasta ūdenssaimniecības un siltumapgādes funkciju nodošanas termiņa pagarināšanu” un Ādažu novada pašvaldības 2022.gada 27.jūlija lēmumam Nr.320 “Par Carnikavas pagasta ūdenssaimniecības nodošanu SIA “Ādažu ūdens”” un Ādažu novada pašvaldības 2023.gada 26. aprīļa lēmumam Nr.162 “Par pašvaldības siltumapgādes funkcijas Carnikavā nodošanu SIA “Ādažu namsaimnieks””, atbalstīta Carnikavas pagasta centralizētās ūdenssaimniecības nodošana SIA “Ādažu ūdens” un centralizētās siltumapgādes funkcijas nodošanu SIA “Ādažu namsaimnieks” līdz 2024.gada 30.jūnijam;
* 2024. gadā Ādažu novada pašvaldības aģentūra “Carnikavas komunālserviss” turpinās uzturēs kārtībā un apsaimniekos Pašvaldības īpašumus, kā arī līdz 2024. gada 30. jūnijam nodrošinās Carnikavas pagasta fizisko, juridisko personu un pašvaldības iestāžu apgādi ar dzeramo ūdeni, notekūdeņu novadīšanu-attīrīšanu un nodrošinās siltumenerģijas piegādi

**5. Informācija par būtiskiem riskiem un neskaidriem apstākļiem**

2022. gada 24. februārī Krievijas Federācija uzsāka plaša mēroga militāru iebrukumu Ukrainā ar mērķi apdraudēt tās suverenitāti, kas radīja nepieciešamību ieviest starptautiskas ekonomiska rakstura sankcijas attiecībā uz Krievijas Federāciju un Baltkrieviju un to pilsoņiem. Tas radīja būtisku ietekmi uz politekonomiskajiem procesiem nozīmīgā pasaules daļā un nav paredzams, kā situācija varētu attīstīties nākotnē, un līdz ar to, pastāv ekonomikas attīstības nenoteiktība.

Pašlaik pašvaldība darbība turpinās ierastajā ritmā un nav vērojamas grūtības nodrošināt ikdienas saimniecisko darbību. Tomēr šis secinājums balstās uz informāciju, kas ir pieejama šī finanšu pārskata parakstīšanas brīdī un turpmāko notikumu ietekme uz pašvaldības darbību nākotnē var atšķirties no vadības izvērtējuma.

Pašvaldības vadība nepārtraukti izvērtē situāciju un visu pieejamo informāciju, tai skaitā koronavīrusa, energoresursu sadārdzinājuma, kara darbības Ukrainā un ieviesto sankciju izraisītās krīzes ietekmi uz pašvaldības darbību, un uzskatām, ka darbības turpināšanās princips finanšu pārskata sagatavošanā ir pilnībā piemērojams.

Gada pārskata pielikumā sniegta informācija par nekoriģējošiem notikumiem pēc bilances datuma.

**Notikumi pēc bilances datuma**

Ukrainas Republikā turpinās karadarbība. Nav paredzams, kā situācija varētu attīstīties nākotnē, un līdz ar to, pastāv ekonomikas attīstības nenoteiktība un riski ar energoresursu sadārdzinājumu un situācijas neprognozējamību ilgtermiņā. Pašvaldības vadība regulāri izvērtē situāciju un uzskata, ka pašvaldība spēs pārvarēt šo situāciju. Tomēr šis secinājums balstās uz informāciju, kas pieejama šī finanšu pārskata parakstīšanas brīdī un turpmāko notikumu ietekme uz pašvaldības darbību nākotnē var atšķirties no vadības izvērtējuma.

Minētais notikums pēc bilances neatstāj ietekmi uz 2023. gada pārskata rezultātiem.

**6. Pētniecības darbi**

2023. gadāpētniecības darbi netika veikti.

**7. Finanšu instrumenti un finanšu riska vadības mērķi un politika**

Prognozējot nākotnes darījumus, pašvaldība regulāri pārskata finanšu politikas prognozes un kontrolē situāciju gan norobežojot finanšu riskus, gan arī izvērtējot katras savas iestādes, struktūrvienības un kapitālsabiedrības maksātspēju un ieguldījumu efektivitāti.

Pašvaldība realizē stingru finanšu politiku, nodrošinot budžeta izstrādes procesa pārskatāmību, kā arī precīzu savu finanšu uzskaiti. Pašvaldības finanšu politika saimnieciskajā darbībā ir vērsta uz stabilitātes un ekonomiskās attīstības nodrošināšanas, attīstības plānu pēctecības un budžeta līdzekļu efektīvas izmantošanas principu konsekvenci.

**8. Cita publiski pieejamā informācija par pašvaldību**

Pašvaldības publiskie pārskati pieejami pašvaldības oficiālajā tīmekļvietnē <https://www.adazunovads.lv/lv>.

Ādažu novada Attīstības programma (2021-2027), Rīcības plāns un Investīciju plāns pieejams pašvaldības oficiālajā tīmekļvietnē <https://www.adazunovads.lv/lv>.

|  |  |
| --- | --- |
| Pašvaldības domes priekšsēdētājas vietnieks attīstības jautājumos |  Valērijs Bulāns |

ŠIS DOKUMENTS IR ELEKTRONISKI PARAKSTĪTS AR

DROŠU ELEKTRONISKO PARAKSTU UN SATUR LAIKA ZĪMOGU

Porietis, 26544977

guntis.porietis@adazi.lv